title: Verticilo
text: En Botanica, un verticilo ye una agrupación de tres u más fuellas que amaneixen chuntas en un mesmo plano perpendicular a o tallo. Os verticilos se troban siempre asociaus a un nyudo en o tallo, y o tallo alavetz deseparau en nyudos y entrenyudos.
  
  No todas as plantas tienen as fuellas distribuidas en verticilos, y existen atras disposicions alternativas; como as fuellas alternas, fuellas oposadas y as fuellas en roseta.
  
  Verticilos foliars 
  
  Pa las fuellas, a organización (filotaxi) en verticilos ye minoritaria en a Naturaleza. Entre as anchiospermas se tracta d'una innovación en a organización corporal de qualques táxons terminals, a sobén secundaria a atras formas organizativas como a  disposición espiral, por o que puede inferir-se que ye un caracter evolucionau a partir d'ella.
  
  Manimenos, entre bells grupos de plantas primitivas a organización verticilar d'as fuellas ye curiosament a norma. Isto pasa por eixemplo con as «codas de caballo» (familia Echisetidae), un d'os grupos más primitivos entre as plantas vasculars que tienen o cormo organizau en nyudos y entrenyudos y as fuellas, chusto, en verticilos.
  
  Verticilos florals 
  
  En as flors, o verticilo se considera una adquisición secundaria que permite estabilizar o numero de piezas florals (as flors en espiral pueden tener numeros variables de piezas de cada tipo, mesmo entre una mesma especie). As ditas piezas florals son efectivament fuellas modificadas que yeran primitivament en una filotaxi espiralar, a la manera como i son as escratas d'una pinya.
  
  Seguntes a tioría predominant, as piezas d'una flor espiral (forma plesiomorfica) s'habrían trestallau en diferents verticilos de tres piezas. Contino, modificacions lievón a un verticilo composau lo más a sobén de tres a cinco piezas florals, que ye como se troba huei en a mayoría de grupos vechetals (formas apomorficas). As familias d'as ranunculacias y as poligonacias refirmarían ixa evolución encadenada.
  
  Manimenos, a naturaleza plesiomorfica d'ixa disposición espiral (en comparanza con a disposición verticilar) ye debatida en l'actualidat. Por o metodo filochenetico d'a reconstrucción d'os estaus ancestrals, qualques investigadors fízon en 2017 o retrato robot de l'ancestro común más antigo de todas as flors, de fa 140 millons d'anyos, y s'asevera que fue una flor hermafrodita en a qual a mayoría de piezas florals i son insertadas en disposición trimerica (multiplo de tres), pero se i combinan dos filotaxis: perianto y androceu verticilaus, chineceu espiralau. Ista zaguer reconstrucción contradiría la tioría d'o botanico estausunidense Charles Edwin Bessey que suchiere que as anchiospermas son un grupo monofiletico, a on que as flors derivan d'una flor primitiva tipo Magnolia, en a qual as piezas florals i son insertadas de forma espiral.
  
  Aquí a denominación d'os verticilos florals:
  O cáliz, formau por os sepalos, u verticilo calcinal.
  A corola, formada por os petalos, u verticilo corolar.
  L'androceu, formau por os estambres, u verticilo estaminal.
  O chineceu, formau por os carpelos (a sobén chuntos en un pistilo), u verticilo ovarico.
  
  Se veiga tamién 
  
  Chineceu.
  Carpelo.
  Androceu.
  Simetría d'a flor.
  
  Referencias 
  
  Morfolochía vechetal
  Filotaxi